text: Krisecenter for mænd blev 25 år
  21 juni 2012 kl. 14.38
  Landets ældste krisecenter for mænd i Horsens fejrede torsdag 25 års jubilæum.
  Centret begyndte som en telefonrådgivning for kriseramte mænd. 
  Afdøde diakon Svend Åge Jensby tog initiativet. Han havde erfaring med, at der bag enhver kriseramt kvinde ofte er en kriseramt mand.
  Krisecentret har fire værelse, men i løbet af et år har det kontakt med 1.000 mænd. Nogle har blot brug for nogle råd til at komme videre i livet. Omkring 40 deltager i centrets efterværn, som støtter dem i en ny tilværelse.
  Lastbilchauffør Finn Damgaard, Horsens, er blandt dem, der har boet på krisecentret i en kort periode.
  - Efter skilsmissen stod jeg på gaden uden penge. Jeg havde ingen steder at bo, og jeg havde ikke spist i 14 dage, fortæller han.
  I dag har Finn Damgaard både job og egen bolig.
  Centret holder til i lejede lokaler i Tobaksgården i Horsens. det drives af syv ansatte og 15 frivillige.
  Penge til driften kommer fra kommuner og fonde. I modsætning til krisecentre for kvinder får krisecentret for mænd ikke statstilskud.
  